મેં મોબાઈલ લીધો અને ફરી પૂનિતને કોલ કર્યો. કોલ લાગતો જ નહોતો. હું ગેલેરીમાં ગઈ અને બેચેન બની આંટા મારતી હતી. મારું ધ્યાન સોસાયટીના બીજા મકાનો તરફ ગયું. જુદા જુદા કલરથી રંગાયેલી એ બિલ્ડીંગોમાં ભૂકંપના લીધે પડેલી તિરાડોને સફેદ સિમેન્ટથી પૂરવામાં આવી હતી. એક પળ માટે તો મને એવું લાગ્યું જાણે આખી સોસાયટીના ગાલે કરોળિયા નીકળ્યા છે. હું રૂમમાં આવી. ધરા ફ્રેશ થઈને બાથરૂમમાંથી બહાર આવી. અમારે બંનેને હંમેશા ટુવાલને લઈને બહુ જ ઝઘડા થાય. એ આળસુ મારો જ ટુવાલ યુઝ કરે. એનો ટુવાલ લેવા ક્યારેય બહાર ન નીકળે. હું હજુ એ વિશે કશું બોલવા જતી હતી કે મારું ધ્યાન ગયું કે એના હાથમાં એનો પોતાનો ટુવાલ હતો. ભીના વાળને ટુવાલથી એ ઘસવા લાગી. એણે મારો ટુવાલ કેમ ન વાપર્યો? એ ગણતરીમાં હું પડું એ પહેલાં એ બોલી.